b'\n_START_ARTICLE_\nUkrainos TSR\n_START_SECTION_\nIstorija\n_START_PARAGRAPH_\nUkrainos TSR 1922 m. gruod\xc5\xbeio 30 d. tapo TSRS s\xc4\x85jungine respublika. 1924 m. Ukrainos TSR sud\xc4\x97tyje buvo sudaryta Moldavijos ATSR._NEWLINE_Iki 1940 m. Ukrainos TSR buvo pastatyta 386 naujos \xc4\xafmon\xc4\x97s, tarp j\xc5\xb3 Charkovo traktori\xc5\xb3 gamykla, Dnepro Lenino hidroelektrin\xc4\x97, \xc5\xbddanovo Ilji\xc4\x8diaus metalurgijos gamykla, Novokramatorsko ma\xc5\xa1in\xc5\xb3 gamykla, Zaporo\xc5\xbestal, \xc4\xafrengta 30 dideli\xc5\xb3 \xc5\xa1acht\xc5\xb3. 1929 m. buvo ~ 5,2 mln. valstie\xc4\x8di\xc5\xb3 \xc5\xabki\xc5\xb3. Tais pa\xc4\x8diais metais prasid\xc4\x97jo masin\xc4\x97 \xc5\xbeem\xc4\x97s \xc5\xabkio kolektyvizacija. 1932 m. \xc4\xaf kol\xc5\xabkius buvo suvienyta 70\xc2\xa0% valstie\xc4\x8di\xc5\xb3 \xc5\xabki\xc5\xb3. _NEWLINE_Ukrainos TSR 1937 m. konstitucija u\xc5\xbefiksavo, kad respublikoje sukurta socialistin\xc4\x97 visuomen\xc4\x97._NEWLINE_1939 m. rugs\xc4\x97jo 17 d. Raudonoji armija \xc4\xaf\xc5\xbeeng\xc4\x97 \xc4\xaf Vakar\xc5\xb3 Ukrain\xc4\x85. Spalio 27 d. Vakar\xc5\xb3 Ukrainos liaudies susirinkimas paskelb\xc4\x97 Deklaracij\xc4\x85 d\xc4\x97l Taryb\xc5\xb3 vald\xc5\xbeios \xc4\xafvedimo ir nutarim\xc4\x85 d\xc4\x97l susijungimo su Ukrainos TSR ir \xc4\xaf\xc4\x97jimo \xc4\xaf TSRS. Lapkri\xc4\x8dio 1 d. Vakar\xc5\xb3 Ukraina buvo prijungta prie TSRS ir sujungta su Ukrainos TSR. 1940 m. bir\xc5\xbeelio 28 d. Rumunija Taryb\xc5\xb3 S\xc4\x85jungai atidav\xc4\x97 Besarabij\xc4\x85 ir perdav\xc4\x97 \xc5\xa0iaur\xc4\x97s Bukovin\xc4\x85. Rugpj\xc5\xab\xc4\x8dio 2 d. \xc5\xa0iaur\xc4\x97s Bukovina ir Besarabijos Akermano, Chotino ir Izmailo apskritys \xc4\xaf\xc4\x97jo \xc4\xaf Ukrainos TSR. Likusi Besarabijos dalis buvo prijungta prie Moldavijos ATSR; \xc5\xa1i buvo pertvarkyta \xc4\xaf Moldavijos TSR._NEWLINE_II pasaulinio karo veiksmai Ukrainoje prasid\xc4\x97jo pirmosiomis karo dienomis. 1941 m. i\xc5\xa1 Ukrainos TSR \xc4\xaf rytus buvo evakuota ~ 3,5 mln. gyventoj\xc5\xb3. 1942 m. vasar\xc4\x85 Vokietijos kariuomen\xc4\x97 u\xc5\xbe\xc4\x97m\xc4\x97 Ukrainos TSR ir j\xc4\x85 suskald\xc4\x97. Baigiantis karui, 1944 m. lapkri\xc4\x8dio 26 d. Liaudies komitet\xc5\xb3 I suva\xc5\xbeiavimas Muka\xc4\x8deve pri\xc4\x97m\xc4\x97 manifest\xc4\x85 d\xc4\x97l kra\xc5\xa1to susijungimo su Ukrainos TSR. 1945 m. bir\xc5\xbeelio 29 d. TSRS \xe2\x88\x92 \xc4\x8cekoslovakijos sutartimi U\xc5\xbekarpat\xc4\x97s Ukraina buvo prijungta prie Ukrainos TSR. Per Antr\xc4\x85j\xc4\xaf pasaulin\xc4\xaf kar\xc4\x85 Ukrainoje \xc5\xbeuvo > 5 mln. \xc5\xbemoni\xc5\xb3._NEWLINE_1946\xe2\x88\x921948 m. \xc4\xafrengtas Da\xc5\xa1avos\xe2\x88\x92Kijevo dujotiekis._NEWLINE_1954 m. vasario 19 d. TSRS AT Prezidiumo \xc4\xafsaku Krymas, priklaus\xc4\x99s RTFSR, buvo perduotas Ukrainos TSR.\n_START_SECTION_\nGeografija\n_START_PARAGRAPH_\nUkrainos TSR s\xc4\x85jungin\xc4\x97 respublika buvo TSRS europin\xc4\x97s dalies pietvakariuose, prie Juodosios ir Azovo j\xc5\xabr\xc5\xb3. Vakaruose ji ribojosi su Lenkija ir \xc4\x8cekoslovakija, pietvakariuose su Vengrija, Rumunija ir Moldavijos TSR, \xc5\xa1iaur\xc4\x97je \xe2\x88\x92 su Baltarusijos TSR, \xc5\xa1iaur\xc4\x97s rytuose ir rytuose \xe2\x88\x92 su RTFSR._NEWLINE_Ukrainos TSR plotas buvo 603 700 km\xc2\xb2. 1982 m. buvo 50,3 milijono gyventoj\xc5\xb3. Sostin\xc4\x97 \xe2\x88\x92 Kijevas. Ukrainos TSR buvo suskirstyta \xc4\xaf 25 sritis ir 479 rajonus; buvo 417 miest\xc5\xb3 ir 908 miesto tipo gyvenviet\xc4\x97s.\n_START_SECTION_\nEkonomika\n_START_PARAGRAPH_\nUkrainos TSR buvo industrin\xc4\x97 respublika su \xc4\xafvairia\xc5\xa1akiu \xc5\xbeem\xc4\x97s \xc5\xabkiu. Joje buvo i\xc5\xa1kasama 53\xc2\xa0% TSRS gaunamos gele\xc5\xbeies r\xc5\xabdos, pagaminama 34\xc2\xa0% valcuot\xc5\xb3j\xc5\xb3 metal\xc5\xb3, 95\xc2\xa0% magistralini\xc5\xb3 motorve\xc5\xbei\xc5\xb3, 15\xc2\xa0% metalo pjovimo stakli\xc5\xb3, 32\xc2\xa0% televizori\xc5\xb3, 54\xc2\xa0% cukraus, 27\xc2\xa0% sviesto, 23\xc2\xa0% m\xc4\x97sos, 33\xc2\xa0% aliejaus. Ukrainos TSR vyravo sunkioji pramon\xc4\x97, ypa\xc4\x8d akmens angli\xc5\xb3, duj\xc5\xb3, naftos, gele\xc5\xbeies ir mangano r\xc5\xabd\xc5\xb3 gavyba, metalo apdirbimas. Ma\xc5\xa1in\xc5\xb3 gamybos ir metalo apdirbimo pramon\xc4\x97je dirbo ~ 40\xc2\xa0% vis\xc5\xb3 Ukrainos TSR pramon\xc4\x97s darbinink\xc5\xb3.'